Ego Petrus de Vennes, canonicus Trecensis notum facio uniuersis quod non ui, nec dolo metu ue inductus nec etiam circumuentus, sed mera, pura et libera uoluntate do et concedo monasterio Sancti Stephani Diuionensis, Lingonensis diocesis ac fratribus ibidem Deo seruientibus in remunerationem et recompensationem beneficiorum ab ipso monasterio receptorum omnes libros meos legales quos habeo tempore confectionis huiusmodi instrumenti saltem totum corpus iuris cum aparatu ordinario et in pergameno caprino retento tamen michi in prædictis libris quo ad uixero usufructu. Uolens et concedens quod abbas et conuentus dicti monasterii Sancti Stephani post mortem meam dictos libros ut suos proprios possint propria auctoritate accipere ubicumque fuerint et a quocumque possessore uindicare. Promittens me bona fide nihil facturum procuraturum que in posterum per quod hæc præsens mea donatio ualeat impediri. Renuncians in hoc facto omni exceptioni doli metus et circumuentionis et omnibus aliis exceptionibus iuris et facti per quas hec presens donatio possit impediri seu etiam annulari et specialiter iuri dicenti donationem excedentem quingentos aureos sine insinuatione non ualere. In cuius rei testimonium et munimen præsentem litteram in sigillo meo proprio sigillaui. Datum anno Domini millesimo ducentesimo nonagesimo secundo die martii post octabas Epiphaniæ domini.